
Egy erdélyi sikertörténet, avagy a bonchidai Bánffy-kastély fesztiválturisztikai értékváltása

Az Erdélyi Versailles-ként emlegetett bonchidai Bánffy-kastély építéstörténete évszázadokat átívelő. A Bánffy család kiválóságai számos, a kor építészeti stílusainak megfelelő átalakításokat végeztek birtokukon, így a műemléképület művészettörténeti sokféleségének köszönhetően máig Erdély egyik legimpozánsabb főúri rezidenciájaként tartható számon.
Az utóbbi közel négy évszázad során a kastély számos alkalommal került a pusztulás szélére, és bár a kilencvenes évek végén megkezdték a felújítási munkálatokat, az épület rehabilitációja azóta is folyamatban van. 2013 óta a kastély parkja és udvara az Electric Castle zenei fesztiválnak ad otthont, melynek köszönhetően világszintű ismertségre tett szert.
Dolgozatom keretében ezen páratlan erdélyi sikertörténet körülményeit vizsgálom, szándékomban áll feltárni, hogy mi állhat ezen óriási korszak- és szerepváltás hátterében, illetve hogyan válhatott egyszersmind egy továbbra is csak részben rehabilitált, de vitathatatlanul nagymúltú kastély nemzetközi szinten is jelentős turisztikai célponttá. A kutatási kérdések megválaszolására a kutatásmódszertan keretében a szakirodalom-elemzés mellett strukturált, félig strukturált, illetve mélyinterjúk eredményeinek összegzésére került sor. A kutatásból kiderül, hogy az Electric Castle fesztivál a romániai fesztiválpiac egyik legnagyobb szereplőjévé nőtte ki magát, gazdasági-turisztikai előnyei helyi, megyei, regionális és nemzeti szinten egyaránt érzékelhetők.



